Oficiālais Vēstnesis L 300 , 05/11/2002 Lpp. 0004 - 0005



Komisijas Regula (EK) Nr. 1965/2002 (2002. gada 4. novembris), ar kuru attiecībā uz Kopienas finansējumu tirgus dalībnieku organizāciju darba programmām olīvu nozarē 2002./2003. un 2003./2004. tirdzniecības gadā groza Regulu (EK) Nr. 1334/2002, ar ko nosaka sīki izstrādātus noteikumus Padomes Regulas (EK) Nr. 1638/98 piemērošanai EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1998. gada 20. jūlija Regulu (EK) Nr. 1638/98, ar ko groza Regulu Nr. 136/66/EEK par eļļas un tauku tirgus kopīgo organizāciju [1], kurā grozījumi izdarīti ar Regulu (EK) Nr. 1513/2001 [2], jo īpaši tās 4.a panta 3. punkta pirmās daļas otro ievilkumu, ņemot vērā Padomes 2002. gada 14. oktobra Regulu (EK) Nr. 1873/2002, ar ko nosaka Kopienas finansējuma robežas apstiprinātu tirgus dalībnieku organizāciju darba programmām, kuras paredzētas Regulā (EK) Nr. 1638/98, un ar ko atkāpjas no Regulas Nr. 136/66/EEK [3], jo īpaši tās 3. panta otro daļu, tā kā: (1) Regulas (EK) Nr. 1638/98 4.a pantā paredzētā Kopienas finansējuma nolūkā Komisijas Regulā (EK) Nr. 1334/2002 [4] ir izklāstīti noteikumi par tirgus dalībnieku organizāciju un to darba programmu apstiprināšanu olīvu nozarē 2002./2003. un 2003./2004. tirdzniecības gadā. (2) Regulas (EK) Nr. 1873/2002 2. pants nosaka Kopienas finansējuma robežas Regulas (EK) Nr. 1638/98 4.a pantā noteikto darbību kopumam. Komisijai ir jānosaka finansējuma robežas katrai no minētajā darbību kopumā ietilpstošajām četrām jomām, kas nodrošinās līdzsvarotu līdzekļu sadalījumu šo jomu starpā. (3) Regulas (EK) Nr. 1873/2002 3. pantā paredzētie galīgie datumi jānosaka tā, lai tie atbilstu shēmas darbības ierobežojumiem. (4) Atbilstīgi jāgroza Regula (EK) Nr. 1334/2002. (5) Šajā regulā paredzētie pasākumi ir saskaņā ar Eļļas un tauku pārvaldības komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 1334/2002 groza šādi. 1. Pievieno šādu pantu: "5.a pants Kopienas finansējuma sadalījums 1. 2002./2003. un 2003./2004. tirdzniecības gadā maksimālais Kopienas finansējums, ko saskaņā ar Regulas (EK) Nr. 1873/2002 2. pantu var piešķirt par tirgus dalībnieku organizāciju atbilstīgām darbībām olīvu nozarē, katrā dalībvalstī ir atbilstīgs šīs regulas 5. pantā norādītajam programmu kopumam. 2. Katrā dalībvalstī katrai darbības jomai piešķir šādu obligātu procentu no maksimālā Kopienas finansējuma, kas noteikts saskaņā ar Regulas (EK) Nr. 1873/2002 2. pantu: - olīveļļas un galda olīvu nozares tirgus kontrole un administratīvā pārvalde: 15 %, - tās ietekmes uzlabošana, kādu olīvu audzēšana atstāj uz vidi: 15 %, - olīveļļas un galda olīvu ražošanas kvalitātes uzlabošana: 15 %, - olīveļļas un galda olīvu izsekojamība, sertificēšana un kvalitātes aizsardzība: 10 %. 3. Ja visām programmām, kas dalībvalstī ir apstiprinātas konkrētā darbības jomā, vajadzīgais Kopienas finansējums ir mazāks par 2. punktā norādīto obligāto procentu, abu summu starpību iekļauj Regulas Nr. 136/66/EEK 5. pantā norādītajā olīveļļas ražošanas atbalstā, ievērojot Regulas (EK) Nr. 1873/2002 3. pantā norādīto prasību." 2. Regulas 11. pantā: a) pievieno šādu 1.a punktu: "1.a Līdz 2003. gada 28. februārim dalībvalstis par 2002./2003. un 2003./2004. tirdzniecības gadu dara Komisijai zināmus lēmumus, ko tās pieņēmušas attiecībā uz atkāpi no Regulas Nr. 136/66/EEK 20.d panta 1. punkta noteikumiem, kuru paredz Regulas (EK) Nr. 1873/2002 3. pants."; b) 2. punktu aizstāj ar šādu: "2. Līdz 2003. gada 30. jūnijam dalībvalstis par 2002./2003. un 2003./2004. tirdzniecības gadu dara Komisijai zināmus lēmumus, ko tās pieņēmušas attiecībā uz atkāpi no Regulas Nr. 136/66/EEK 5. panta 9. punkta noteikumiem, kuru paredz Regulas (EK) Nr. 1873/2002 3. pants. Līdz 2003. gada 30. jūnijam dalībvalstis nosūta Komisijai datus par apstiprinātajām olīvu nozares tirgus dalībnieku organizācijām un darba programmām, un šo programmu raksturīgajām iezīmēm (sadalot pēc tirgus dalībnieku organizācijas veida, kā norādīts iepriekšminētajā 2. pantā, un pēc reģiona), un par finansējumu, kas 2002./2003. un 2003./2004. tirdzniecības gadam ieturēts saskaņā ar Regulas (EK) Nr. 1638/98 4.a panta 1. punktu (sadalot pēc darbības jomas)." 2. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. To piemēro no 2002. gada 1. novembra. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 4. novembrī Komisijas vārdā — Komisijas loceklis Franz Fischler [1] OV L 210, 28.7.1998., 32. lpp. [2] OV L 201, 26.7.2001., 4. lpp. [3] OV L 284, 22.10.2002., 1. lpp. [4] OV L 195, 24.7.2002., 16. lpp. --------------------------------------------------